C 465/142
RO
Jurnalul Oficial al Uniunii Europene
6.12.2022
Joi, 5 mai 2022
AG.
întrucât UE și misiunile sale din cadrul politicii de securitate și apărare comune au făcut obiectul unor campanii de dezinformare și trebuie să beneficieze urgent de mijloace pentru o comunicare strategică eficace; întrucât dezinformarea a ajuns până într-acolo încât armata franceză a fost acuzată pe nedrept de ucideri în masă în zona Gossi din Mali, deși există dovezi care arată că malieni și străini suspectați că aparțin Grupului Wagner sunt responsabili de fabricarea unei teribile înscenări care să inducă în eroare;
AH.
întrucât, ca urmare a numeroaselor obstacole create de autoritățile de tranziție din Mali, actorii internaționali au ajuns la concluzia că nu mai sunt îndeplinite condițiile pentru continuarea angajamentului lor militar în Mali;
AI. întrucât, la cererea partenerilor lor africani, actorii europeni și internaționali au convenit să își continue acțiunea comună împotriva terorismului în regiunea Sahel, inclusiv în Niger și în Golful Guineei, și au inițiat consultări politice și militare cu partenerii africani în vederea stabilirii condițiilor pentru această acțiune comună până în iunie 2022;
AJ.
întrucât situația din Sahel este strâns legată de situația din Golful Guineei; întrucât pirateria rămâne o amenințare la adresa securității în Golful Guineei; întrucât Consiliul a prelungit cu doi ani menținerea prezenței maritime coordonate în Golful Guineei,
1. condamnă cu fermitate violențele și pierderile de vieți omenești din Africa de Vest și din regiunea saheliană, inclusiv abuzurile comise în contextul operațiunilor militare, și își exprimă îngrijorarea cu privire la instabilitatea crescută din Sahel, care subminează securitatea și stabilitatea țărilor în cauză și care are consecințe regionale și internaționale profunde; exprimă condoleanțe și solidaritate față de familiile tuturor victimelor atacurilor teroriste din întreaga regiune; își reiterează sprijinul ferm pentru popoarele din Africa de Vest și Sahel și pentru aspirațiile lor de pace, drepturile omului, securitate, stabilitate, dezvoltare economică și progres social și democratic; apreciază numeroasele eforturi depuse de actorii locali și internaționali în vederea promovării păcii și progresului în întreaga regiune; recunoaște că situația de securitate din Sahel continuă să fie o provocare enormă și că mulți civili suferă din cauza lipsei de securitate și au devenit victime ale atacurilor teroriste;
2. subliniază că, pentru un răspuns cuprinzător la provocările cu care se confruntă Africa de Vest și Sahel, e nevoie de o coordonare între politicile din domeniile securității, climei, dezvoltării și comerțului;
3. își exprimă profunda îngrijorare cu privire la starea democrației din regiunea Sahel și la loviturile de stat recente care au avut loc în regiune; invită toți liderii loviturilor de stat să stabilească limite clare privind durata perioadelor de tranziție politică, să asigure o revenire rapidă la ordinea constituțională, statul de drept și guvernele civile și să faciliteze organizarea unor alegeri transparente și deschise tuturor;
4. își reiterează cu fermitate poziția potrivit căreia orice cooperare politică și de securitate pe termen lung cu actori din UE va necesita calendare realiste pentru revenirea la democrație, inclusiv jaloane clare și măsurabile; reamintește că, în absența unor astfel de calendare realiste, orice viitoare cooperare cu actori din UE va fi pusă sub semnul întrebării;
5.
constată că loviturile de stat subminează eforturile de consolidare a statului de drept și afirmă legitimitatea democratică a acțiunilor guvernamentale; reamintește că o veritabilă tranziție și o reformă democratică trebuie să fie realizate de civili și să permită implicarea deplină și activă a organizațiilor societății civile, a femeilor, a tinerilor și a partidelor de opoziție; îndeamnă autoritățile din Africa de Vest și Sahel să respecte și să protejeze libertatea mass-mediei și libertatea de întrunire, de asociere și de exprimare;
6. subliniază că în întreaga regiune sunt necesare dialoguri naționale autentice, care să implice toate sectoarele societății civile, pentru a contura o viziune clară de viitor asupra democrației, inclusiv obiective concrete convenite de comun acord și împărtășite de diferiții actori nemilitari și nestatali; invită comunitatea internațională să contribuie la facilitarea unui astfel de dialog, oferindu-se să joace un rol de mediere;
7. subliniază că unitatea este cea mai bună modalitate de a aborda numeroasele provocări cu care se confruntă regiunea; sprijină, prin urmare, acțiunile anunțate de UA și acțiunile întreprinse de ECOWAS în apărarea democrației și a statului de drept;